गो माता में सभी देवी-देवताओं का वास
अरगोड़ामैदान में चल रहे गो कथा में मंगलवार को कथा वाचक गोपालमणि ने कहा कि वेद, पुराण, शास्त्र, उपनिषद के अलावा हिंदुओं के जितने भी धर्मग्रंथ हैं, सभी में गो माता के बारे में उल्लेख है। उन्होंने संविधान में वर्णित गो रक्षा, गो संवर्धन की धाराओं के आलोक में केंद्र सरकार से गो माता को राष्ट्रीय माता घोषित करने की मांग की।
कहा कि गो माता को पशु कहना हमें मंजूर नहीं। धेनु मानस कथा का प्रवचन करते हुए उन्होंने कहा कि गो माता में सभी देवी-देवता का महत्व है। रूद्र, बासु, ग्रह, नक्षत्र सहित 33 करोड़ देवी-देवताओं का वास गो माता में है। इसलिए मात्र एक गो माता की पूजा से ही समस्त देवी-देवताओं की पूजा हो जाती है। गो माता रुखे-सूखे घास खाकर हमें अमृत प्रदान करती हैं। बदले में हम उन्हें क्या देते हैं। विवेकशील मानव कृतघ्न हो गया है। वह अपनी मां का भी ख्याल नहीं रखता है। गौ कथा का समापन बुधवार को होगा। इस दिन सुबह दस से एक बजे तक कथा होगी।
कथा के साथ-साथ भक्तों ने भक्ति गीत भी पेश किए।
hin_Deva bho_Deva hin_Deva hin_Deva